钦定古今图书集成/理学汇编/经籍典/第189卷 > 宋朱子全书 > 《襄公》
## 钦定古今图书集成/理学汇编/经籍典/第189卷 > 宋朱子全书 > 《襄公》

杨至之问：“《左传》‘元者体之长’等句，是左氏引孔子语，
抑古有此语？”曰：“或是古已有此语，孔子引他也未可
知。《左传》又云：‘克己复礼，仁也’。”“‘克己复礼’四字，亦是古
已有此语。”〈九年〉

问：“《左氏》驹支之辩，刘侍读以为无是事。”曰：“某亦疑之。
既曰言语衣服不与华同，又却能赋《青蝇》，何也？”又“太
子申生伐东山，皋落氏撺掇申生之死，乃数公也。申
生以闵二年十二月出师，衣之偏衣，佩之金玦。数公
议论如此。献公更举事不得，便有逆诈亿不信底意思。左氏一部书，都是这意思；文章浮艳，更无事实。盖”
周衰时自有这一等迂阔人，观《国语》之文，可见周之
衰也。某尝读宣王“欲籍千亩”，事便心烦，及战国时人，
却尚事实。观太史公《史记》，可见公子成与赵武灵王
争胡服，甘龙与卫鞅争变法，其他如苏张之辩，莫不
皆然。卫鞅之在魏，其相公孙痤劝魏君用之，不然，须
杀之。魏君不从，则又与鞅明言之。鞅“以为不能用我，
焉能杀我。”及秦孝公下令鞅西入秦。然观孝公下令
数语，如此气势，乃是吞六国规模。鞅之初见孝公，说
以帝道王道，想见好笑，其实乃是霸道。鞅之如此，所
以坚孝公之心，后来迂阔之说，更不能入。使当时无
卫鞅，必须别有人出来，观孝公之意，定是不用《孟子》
《史记》所载事实，《左氏》安得有此。〈十四年〉

问季札，胡文定公言其辞国以生乱，温公又言其明
君臣之大分。曰：“可以受，可以无受。”〈十四年〉

问：“季札观乐，如何知得如此之审？”曰：“此是左氏妆点
出来，亦自难信。如闻齐乐，而曰‘国未可量’，然一再传
而为田氏，乌在其为未可量也！此处皆是难信处。”〈二十
九年　以上语类四条〉